b'\n_START_ARTICLE_\nTaurininkas\n_START_PARAGRAPH_\nTaurininkas (lot. pocillator, lenk. cze\xc5\x9bnik) \xe2\x80\x93 vienas i\xc5\xa1 Lietuvos Did\xc5\xbeiosios kunigaik\xc5\xa1tyst\xc4\x97s ir Abiej\xc5\xb3 Taut\xc5\xb3 Respublikos dvaro ir \xc5\xbeemietij\xc5\xb3 vald\xc5\xbeios pareig\xc5\xabn\xc5\xb3.\n_START_SECTION_\n\xc4\xaegaliojimai\n_START_PARAGRAPH_\nPrad\xc5\xbeioje taurininkas buvo karali\xc5\xa1k\xc5\xb3j\xc5\xb3 vyno r\xc5\xabsi\xc5\xb3 saugotojas. Karaliui vynas ir midus buvo daromi atskirose statin\xc4\x97se, g\xc4\x97rimai jiems buvo pilami \xc4\xaf atskirus \xc4\x85so\xc4\x8dius ir patiekiami asmenin\xc4\x97se taur\xc4\x97se. Taurininkas atne\xc5\xa1davo vyn\xc4\x85, mid\xc5\xb3 ar kit\xc4\x85 g\xc4\x97rim\xc4\x85, pripildavo jo \xc4\xaf karaliaus ar kunigaik\xc5\xa1\xc4\x8dio taur\xc4\x99, demonstratyviai i\xc5\xa1 jos nugerdavo gurk\xc5\xa1n\xc4\xaf, tuo parodydamas, kad g\xc4\x97rimas n\xc4\x97ra u\xc5\xbenuodytas ir pateikdavo valdovui._NEWLINE_V\xc4\x97liau, daug\xc4\x97jant r\xc5\xabmus aptarnaujan\xc4\x8dio personalo, pareigos tapo titulin\xc4\x97mis ir niekuo ne\xc4\xafpareigojan\xc4\x8diomis. Tik ypatingomis progomis taurininkas karaliui pateikdavo g\xc4\x97rimus, prie\xc5\xa1 tai simboli\xc5\xa1kai juos pats paragav\xc4\x99s. Taurininko tiesiogines pareigas per\xc4\x97m\xc4\x97 pataurininkis, kuris taip pat da\xc5\xbeniausiai buvo vadinamas taurininku. O XVIII a. ir pataurininkio pareigos tapo garb\xc4\x97s pareigomis, jo funkcijas per\xc4\x97m\xc4\x97 dvari\xc5\xa1kiai.\n_START_SECTION_\nDvaro taurininkas\n_START_PARAGRAPH_\nDvaro taurininko ir pataurininkio titul\xc4\x85 suteikdavo karalius jauniems, tik pradedantiems savo valstybin\xc4\x99 karjer\xc4\x85 turtingesniesiems bajorams didikams. Titulas buvo suteikiamas iki gyvos galvos, bajoras gal\xc4\x97davo savo herbo lauk\xc4\x85 papildyti taurininko herbu ar jo detal\xc4\x97mis._NEWLINE_Nuo Kar\xc5\xabnos pataurininkio pareig\xc5\xb3 savo karjer\xc4\x85 prad\xc4\x97jo b\xc5\xabsimasis karalius Stanislovas Le\xc5\xa1\xc4\x8dinskis, Lietuvos didysis taurininkas buvo b\xc5\xabsimasis Kar\xc5\xabnos didysis etmonas Jonas Klemensas Branickis.\n_START_SECTION_\n\xc5\xbdemietijos taurininkas\n_START_PARAGRAPH_\n\xc5\xbdemietijos taurinko pareigas suteikdavo karalius tos \xc5\xbeemietijos teritorijos nuolatiniam gyventojui, turin\xc4\x8diam posesij\xc4\x85. \xc5\xbdemietijos taurininko pareigos po Liublino unijos taip pat tapo tik garb\xc4\x97s pareigomis kunigaik\xc5\xa1tyst\xc4\x97se, o v\xc4\x97liau ir pavietuose. Gav\xc4\x99s \xc5\xa1ias pareigas bajoras jau gal\xc4\x97jo prad\xc4\x97ti sudarin\xc4\x97ti ir skelbti gimin\xc4\x97s genealogij\xc4\x85.'